CELEX: 32021D2321
Language: sk
Date: 2021-12-10 00:00:00
Title: Rozhodnutie Európskej centrálnej banky (EÚ) 2021/2321 z 10. decembra 2021 o delegovaní právomoci prijímať rozhodnutia o vydaní preukazov Únie pre žiadateľov, ktorí spadajú do právomoci Európskej centrálnej banky (ECB/2021/55)

29.12.2021   
               
               
                  SK
               
               
                  Úradný vestník Európskej únie
               
               
                  L 467/1
               
            
         ROZHODNUTIE EURÓPSKEJ CENTRÁLNEJ BANKY (EÚ) 2021/2321
         z 10. decembra 2021
         o delegovaní právomoci prijímať rozhodnutia o vydaní preukazov Únie pre žiadateľov, ktorí spadajú do právomoci Európskej centrálnej banky (ECB/2021/55)
         
         PREZIDENTKA EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na Protokol (č. 7) o výsadách a imunitách Európskej únie, a najmä na jeho článok 6,
         keďže:
         
                     (1)
                  
                  
                     Európska centrálna banka (ECB) schvaľuje vydávanie preukazov Únie pre zamestnancov ECB, zamestnancov ECB s krátkodobou zmluvou a ich rodinných príslušníkov. Preukaz Únie by členské štáty mali uznávať ako platný cestovný doklad.
                  
               
                     (2)
                  
                  
                     Právomoc vydávať preukazy Únie je zverená predsedom inštitúcií Únie, a teda v prípade ECB má túto právomoc prezidentka ECB.
                  
               
                     (3)
                  
                  
                     Nariadením Rady (EÚ) č. 1417/2013 (1) sa stanovuje jednotná forma na vydávanie preukazov Únie. Od roku 2015 sa preukazy Únie vydávajú ako elektronické cestovné doklady v rámci centralizovaného postupu, pričom Komisia koná ako ústredný bod pre ostatné inštitúcie Únie v súlade s dohodami o úrovni poskytovaných služieb, ktorými sa implementuje systém vydávania preukazov Únie.
                  
               
                     (4)
                  
                  
                     Vzhľadom na objem žiadostí o vydanie preukazov Únie pre zamestnancov ECB, zamestnancov ECB s krátkodobou zmluvou a ich rodinných príslušníkov by sa právomoc vydávať preukazy Únie mala delegovať na vrchného riaditeľa pre oblasť služieb s možnosťou jej ďalšieho delegovania na prevádzkovú úroveň ECB,
                  
               PRIJALA TOTO ROZHODNUTIE:
         
            Článok 1
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:
            
                        1.
                     
                     
                        „preukaz Únie“ je bezpečný cestovný doklad v zmysle článku 6 Protokolu (č. 7) o výsadách a imunitách Európskej únie;
                     
                  
                        2.
                     
                     
                        „žiadateľ z ECB“ je: a) zamestnanec ECB, ako je vymedzený v článku 1 podmienok zamestnávania; b) zamestnanec ECB s krátkodobou zmluvou, ako je vymedzený v článku 1 podmienok krátkodobého zamestnávania a c) rodinný príslušník takéhoto zamestnanca alebo zamestnanca s krátkodobou zmluvou.
                     
                  
         
            Článok 2
            Delegovanie a ďalšie delegovanie právomocí
            
               1.   Prezidentka týmto deleguje právomoc vydávať preukazy Únie pre žiadateľov z ECB na vrchného riaditeľa pre oblasť služieb.
            
            
               2.   Prezidentka týmto oprávňuje vrchného riaditeľa pre oblasť služieb, aby právomoc vydávať preukazy Únie pre žiadateľov z ECB ďalej delegoval na generálneho riaditeľa pre korporátne služby a v prípade, že nie je k dispozícii, na riaditeľa pre správu ECB.
            
            
               3.   Rozhodnutie o vydaní preukazu Únie žiadateľovi z ECB sa prijme na základe delegovania alebo ďalšieho delegovania právomocí len vtedy, ak sú splnené kritériá stanovené v článku 3.
            
            
               4.   Generálne riaditeľstvo pre korporátne služby každoročne informuje prezidentku o rozhodnutiach prijatých na základe delegovania právomocí stanoveného v tomto článku.
            
         
         
            Článok 3
            Kritériá na prijatie rozhodnutí o vydaní preukazov Únie na základe delegovania alebo ďalšieho delegovania právomocí
            
               1.   Rozhodnutie o vydaní preukazu Únie žiadateľovi z ECB sa prijme na základe delegovania alebo ďalšieho delegovania právomocí, len ak na vydanie preukazu Únie existujú oprávnené služobné dôvody, najmä časté služobné cesty, bežné pracovisko mimo Frankfurtu nad Mohanom alebo externá mobilita.
            
            
               2.   Rodinnému príslušníkovi zamestnanca ECB alebo zamestnanca ECB s krátkodobou zmluvou možno vydať preukaz Únie iba za mimoriadnych okolností a iba ak je to v záujme Únie. V prípade dlhodobého pobytu mimo Únie vrátane dlhodobého vyslania sa preukaz Únie udeľuje výlučne na účely bezpečného a správneho fungovania služby, keď si to vyžadujú mimoriadne okolnosti a nemožnosť používať štátne cestovné pasy alebo cestovné doklady, najmä ak je to potrebné na cestovanie, ako aj na riadne prihlásenie sa a pobyt v tretej krajine. Platnosť preukazu Únie, ktorého držiteľom je rodinný príslušník, nikdy neprekračuje dobu platnosti preukazu Únie, ktorého držiteľom je zamestnanec alebo zamestnanec s krátkodobou zmluvou.
            
         
         
            Článok 4
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 10. decembra 2021
            
               
                  Prezidentka ECB
               
               Christine LAGARDE
            
         
         
            (1)  Nariadenie Rady (EÚ) č. 1417/2013 zo 17. decembra 2013, ktorým sa ustanovuje forma preukazov vydávaných Európskou úniou (Ú. v. EÚ L 353, 28.12.2013, s. 26).